'Facebook-bedrieër' se tweelingbroer ook agter tralies | Maroela Media
Smit tydens sy inhegtenisneming vroeër vandeesmaand. (Foto: Verskaf)
'n Vermeende Facebook-swendelaar wat mense glo uit miljoene rande op Facebook bedrieg het, se tweelingbroer is Dinsdag, op die twee se 26ste verjaardag, in Noupoort op 'n diefstalverwante klag in hegtenis geneem.
Maroela Media het vroeër berig Marius Smit is op 3 Julie vanjaar in hegtenis geneem nadat hy glo daagliks 'n goedkoop voertuig op verskillende Facebook-groepe geadverteer het. Hy het deposito's van belangstellende kopers geneem, maar nooit 'n voertuig gelewer nie.
Marius se broer, Werner, is nou óók agter tralies. Leon Rossouw, 'n private speurder van Bloemfontein wat die ondersoek teen Marius Smit begin het, het gesê 'n lasbrief is vir Werner se inhegtenisneming uitgereik, nadat hy nie sy verhoor oor 'n diefstalsaak bygewoon het nie.
Rossouw het Marius Smit se beweerde bedrywighede in Desember verlede jaar al begin ondersoek, ná 'n plasing op Facebook sy aandag getrek het. 'n Vrou op die platform het ander mense gewaarsku teen iemand wat 'n goedkoop voertuig adverteer en dan met die voornemende koper se deposito verdwyn.
Rossouw sê die besonderhede van die slenter het vir hom baie geklink soos die modus operandi van Smit, wat hy in 2011 al ondersoek het en wat destyds weens 'n ander skelmstreek skuldig bevind is.
Rossouw het by meer as 400 Facebook-groepe aangesluit om Smit dop te hou en het tientalle mense opgespoor wat glo deur Smit ingeloop is. "Dit het ons 'n tydjie gevat, maar ons kon uiteindelik 'n prentjie saamstel van hoe hy te werk gaan en ek kon alles mooi bymekaar pas," het Rossouw gesê.
Hy het sy inligting aan die Valke oorhandig en Smit is op 3 Julie in Botshabelo, naby Bloemfontein, by 'n bank in hegtenis geneem waar hy kontant gaan onttrek het.
Marius Smit tydens sy vroeëre hofverskyning.
Hy verskyn Vrydag weer in die landdroshof in Bloemfontein, waar hy na verwagting 'n formele borgtogaansoek gaan indien.
Daar is ook 'n moontlikheid dat nóg klagte teen hom aanhangig gemaak gaan word.
Ná nuus oor Smit se inhegtenisneming bekend geword het, het nóg mense na vore gekom wat glo op dieselfde manier bedrieg is. Rossouw het gesê hulle het in 'n stadium tussen 40 en 50 oproepe per dag hanteer van mense wat vermoed het Smit het hulle ook ingeloop.
Hy is na bewering al sedert 2014 besig met die bedrogspul en het mense landwyd glo uit bedrae van tussen R1 500 en R3 000 bedrieg.
Rossouw het gesê hulle het in die ondersoek foto's van verskeie mense versamel wat Smit in sy beweerde aanlyn slenter gebruik het. Daar is ook foto's van voertuie wat hy glo te koop aangebied het. Rossouw het gesê die mense op die foto's én die voertuie se eienaars moet nog nagespoor word.
Mense wat glo hulle is op dieselfde manier ingeloop, kan Rossouw nader by 079 240 3491 of 'n e-pos stuur na [email protected]
Hulke moeder is seker hartseer.
Ja-nee, 2 koppe is beter as 1. En die 2 dink ook seker identies.
Ons gedagtes is almal dieselfde. Wou ook nou simpatiseer met die arme ouers. Voel sleg vir hulle alhoewel ek nie die situasie by die huis ken nie. Sterkte aan hulle, ek glo hulle het nie dit vir hulle seuns beplan nie…
Hulle moeder is n paar maande terug oorlede en hulle vader baie jare terug, hulle het van n baie jong ouderdom in die kinderhuis groot geword, verkeerd bly verkeerd, maar my hart bloei tog vir die twee jong mans!! Gooi maar die eerste klip as jy wil!!